Dagen H

Dagen H znamená v švédčine deň vpravo, pričom sa skratka H vzťahuje na švédske slovo höger – vpravo, pravý, a označuje deň, keď Švédsko prešlo z ľavostrannej na pravostrannú dopravu. Táto zmena nastala v nedeľu 3. septembra 1967 o 5. hodine ráno.

História 
Vľavo sa vo Švédsku jazdilo oficiálne od roku 1734. V 20. storočí však narástla automobilová doprava a obyvatelia tiež stále viac cestovali do susedných krajín; v Nórsku, Dánsku a Fínsku, sa už dávno jazdilo vpravo. Pretože po pravej strane sa jazdilo aj vo väčšine európskych krajín, sa začalo vo Švédsku premýšľať o zavedení pravostrannej dopravy.

V roku 1955 došlo k referendu, pri ktorom však väčšina národa, konkrétne 82,9 %, hlasovala proti zavedeniu pravostrannej dopravy. Už roku 1954 bolo však rozhodnuté, že sa má pravostranná doprava definitívne zaviesť. V roku 1961 boli vypočítané náklady na túto zmenu. Gösta Hall ich vyčíslil na 2,7 miliónov švédskych korún. O tri roky neskôr, 10. mája 1963, bol stanovený dátum preloženia dopravy na 3. september 1967.

Dôvody na zavedenie pravostrannej dopravy 
 Hlavným dôvodom preloženia dopravy bola skutočnosť, že sa často jazdilo cez hranice do krajín s pravostrannou dopravou. Do Švédska tiež prichádzalo mnoho turistov, ktorí mali problémy držať sa na opačnej strane ulice a mnohokrát dochádzalo k nehodám.
 Automobily mali – na rozdiel od iných krajín s ľavostrannou dopravou – volant na ľavej strane, rovnako ako v krajinách, kde sa jazdí vpravo. Táto okolnosť sťažovala predbiehanie. Výnimkou boli autobusy, ktoré mali volant na pravej strane a dvere na ľavej. Ľavostranné autobusy boli po preložke buď prebudované, alebo darované do iných krajín jazdiacich vľavo. Göteborg napríklad daroval svoje staré ľavostranné autobusy do Pakistanu.

Prevedenie 

V noci z 2. na 3. septembra 1967 bola všetká súkromná doprava zakázaná. Jednotlivé mestá si sami stanovili konkrétne časy. Štokholm zakázal súkromné cesty autom medzi 10. hod. druhého septembra do 15. hod. tretieho septembra. V Göteborgu začal zákaz v sobotu o 15. hod. do nedele 15. hod. Pre Borås platil zákaz jazdy od 16. do 12. hod. a Karlstad si ho ustanovil od 16. do 6. hod.

O 4:45 sa všetká doprava musela zastaviť, o 5:00 prešli vozidlá na druhú stranu a o 5:15 mohli pokračovať v ceste – už po pravej strane cesty. V hodine prechodu sa po uliciach nachádzalo mnoho ľudí, ktorí chceli byť svedkami tejto historickej udalosti. Uskutočnil sa i prenos cez satelit do Ameriky.  

Pri cestách boli vztýčené šesťhranné dopravné značky s písmenom H, aby vodiči pamätali, že sa teraz majú držať na pravej strane.

Prechod prebehol celkom hladko a z neskorších prieskumov vyplynulo, že počet dopravných nehôd od zavedenia pravostrannej dopravy značne klesol.

Električková doprava vo Švédsku 
Preloženie dopravy na pravú stranu znamenalo v mnohých švédskych mestách koniec električkovej dopravy. Dnes prevádzkujú električky už len tri mestá, a to Göteborg, Norrköping a teraz aj Štokholm, kde sa v roku 1991 znovu sprevádzkovala linka 7 (Djurgårdslinjen).

Pozri aj 
Zavedenie pravostrannej premávky v Česko-Slovensku

Odkazy 
 Príspevky o Dagen H vo švédskej televízii (švédsky)
 Obrazy zo štokholmských ulíc v lete roku 1967, krátko pred preložkou (švédsky a anglicky)

Zmena strany premávky
Doprava vo Švédsku
1967